Remišová, Veronika, podpredsedníčka vlády a ministerka investícií, regionálneho rozvoja a informatizácie SR (2021-05-04):
Ďakujem veľmi pekne. Vážené pani poslankyne, vážení páni poslanci, vážený pán predsedajúci, na rokovanie Národnej rady Slovenskej republiky predkladám vládny návrh zákona, ktorým sa mení a dopĺňa zákon č. 292/2014 Z. z. o príspevku poskytovanom z európskych štrukturálnych fondov a investičných fondov. Návrh zákona bol vypracovaný na základe plánu legislatívnych úloh vlády Slovenskej republiky, keďže vláda sa zaviala v programovom vyhlásení zjednodušiť a zefektívniť využitie zostávajúcich finančných prostriedkov z programového obdobia 2014 – 2020, posilniť princíp transparentnosti a práve predkladaný návrh zákona programové vyhlásenie vlády v tejto časti napĺňa. Predkladaný návrh zákona má za cieľ zjednotiť procesy pri poskytovaní finančných prostriedkov, znížiť administratívnu záťaž prijímateľom aj ostatným subjektom, participujúcim na implementácii, najmä s ohľadom na aplikačnú prax. Zároveň sa kladie dôraz na zvýšenie transparentnosti, a to rozšírením rozsahu údajov a informácií, ktoré majú poskytovať žiadatelia a ktoré budú zverejňované a sprístupňované širokej verejnosti. Tak isto chceme predchádzať korekciám. To znamená, že v súčasnosti nie sú verejne dostupné informácie o nedostatkoch zistených v auditoch Ministerstva financií Slovenskej republiky, ako aj orgánom auditu. To znamená, že každý, kto urobí nejakú chybu, následne dostane korekciu, má to dopad na štátny rozpočet a ostatní sa nemôžu poučiť z jeho chýb. Teraz chceme, aby tieto nedostatky sa zverejňovali, aby sa zverejňovala správa auditu, to znamená, aby ak nejaké mesto, obec, žiadateľ urobí chybu, aby všetci ostatní sa mohli poučiť z tejto chyby. Zároveň sa nastolí právna istota, aby aj orgán auditu rozhodoval vždy rovnakým spôsobom. Budete to mať, samozrejme, dopad na zníženie negatívnych následkov na subjekty podieľajúce sa na implementácii európskych štrukturálnych investičných fondov, napríklad v podobe neoprávnených výdavkov, čo je vždy problém, hlavne keď sú to mestá alebo menšie obce. Tak isto sa rozširuje zoznam informácií, ktoré je poskytovateľ povinný zverejniť na svojom webovom sídle do 60 pracovných dní od skončenia rozhodovania o žiadostiach, a to aj pri neschválených žiadostiach. Tieto informácie sa týkajú údajov o osobách, ktoré sa podieľali na vypracovaní projektu. Okrem opatrení na zvýšenie transparentnosti sa s návrhom zákona zavádza aj vyššia miera flexibility pre poskytovateľov v procese vyhlasovania výziev a v schvaľovacom procese žiadostí o poskytnutie nenávratného finančného príspevku. Návrh bol vypracovaný po širokej konzultácii na základe podnetov s orgánmi verejnej moci, ktoré sa k navrhovaným zmenám a oblastiam úprav vyjadrili. Bol predmetom riadneho pripomienkového konania a rokovania Legislatívnej rady Slovenskej republiky. Vláda ho prerokovala a schválila 13. januára 2021. Návrh zákona nebude mať vplyvy na rozpočet verejnej správy, sociálne vplyvy, vplyvy na podnikateľské prostredie, životné prostredie, informatizáciu, vplyvy na služby verejnej správy pre občana, ani negatívne vplyvy na manželstvo, rodičovstvo a rodinu. Vážené panie poslankyne, vážení páni poslanci, dovoľujem si vás požiadať o podporu tohto zákona aj v druhom čítaní. Ďakujem veľmi pekne.